b'\n_START_ARTICLE_\nTylypahka\n_START_SECTION_\nKoulun sijainti\n_START_PARAGRAPH_\nJ. K. Rowling sanoo, ett\xc3\xa4 h\xc3\xa4n kuvitteli Tylypahkan kokonaisuudessaan t\xc3\xa4llaiseksi: valtava, laaja, melko pelottavan n\xc3\xa4k\xc3\xb6inen linna, jossa on sekamelska torneja. Kuten Weasleyn talo, se ei ole rakennus jonka j\xc3\xa4stit voisivat rakentaa, koska se on tuettu taialla._NEWLINE_Tylypahkaan p\xc3\xa4\xc3\xa4see Tylypahkan pikajunalla, joka l\xc3\xa4htee Lontoon King\xe2\x80\x99s Crossin rautatieaseman laiturilta 9 \xc2\xbe, joka vuosi tasan kello 11. Ilmiintyminen ei ole Tylypahkan koulun alueella mahdollista, vaikka aikuiset velhot ja noidat saapuvatkin Tylypahkaan my\xc3\xb6s muilla keinoilla kuin junalla. Koululla on vahvat taikasuojaukset ymp\xc3\xa4rill\xc3\xa4\xc3\xa4n, jotta j\xc3\xa4stit eli ei-taikovat ihmiset pysyisiv\xc3\xa4t poissa: j\xc3\xa4stit n\xc3\xa4kev\xc3\xa4t koulun paikalla vain vanhan ja homeisen linnanraunion, jossa on vaarasta varoittava kyltti. Linnalla on laajat tilukset, jotka kattavat viett\xc3\xa4vi\xc3\xa4 nurmikentti\xc3\xa4, kukkapenkkej\xc3\xa4 ja kasvisviljelmi\xc3\xa4, j\xc3\xa4rven (jota kutsutaan nelj\xc3\xa4nness\xc3\xa4 elokuvassa Mustaj\xc3\xa4rveksi), suuren tihe\xc3\xa4n mets\xc3\xa4n (jota kutsutaan Kielletyksi mets\xc3\xa4ksi), lukuisia kasvihuoneita ja muita ulkorakennuksia sek\xc3\xa4 t\xc3\xa4ysikokoisen huispauskent\xc3\xa4n. Linnassa on my\xc3\xb6s p\xc3\xb6ll\xc3\xb6l\xc3\xa4, mik\xc3\xa4 toimii kaikkien koulun oppilaiden p\xc3\xb6ll\xc3\xb6jen kotina. T\xc3\xa4ytyy my\xc3\xb6s huomauttaa, ett\xc3\xa4 jotkin koulun huoneet tapaavat \xe2\x80\x9dliikuskella\xe2\x80\x9d ja niin my\xc3\xb6s koulun p\xc3\xa4\xc3\xa4portaikot. Noidat ja velhot eiv\xc3\xa4t pysty ilmiintym\xc3\xa4\xc3\xa4n eiv\xc3\xa4tk\xc3\xa4 kaikkoontumaan Tylypahkan mailla, lukuun ottamatta silloin, kun rehtori poistaa lumouksen v\xc3\xa4liaikaisesti, joko vain osalta koulun alueista tai koko koululta. Tietokoneita, televisioita ja muita s\xc3\xa4hk\xc3\xb6laitteita ei ole Tylypahkassa. Kirjassa Harry Potter ja liekehtiv\xc3\xa4 pikari Hermione kertoo linnassa ja sen ymp\xc3\xa4rill\xc3\xa4 olevan liikaa taikaa, jotta \xe2\x80\x9dkoneet, joita j\xc3\xa4stit k\xc3\xa4ytt\xc3\xa4v\xc3\xa4t\xe2\x80\x9d pystyisiv\xc3\xa4t toimimaan. Radiot kuitenkin ovat poikkeus. Rowling selitt\xc3\xa4\xc3\xa4 t\xc3\xa4m\xc3\xa4n sanomalla radioiden toimivan taialla eik\xc3\xa4 s\xc3\xa4hk\xc3\xb6ll\xc3\xa4._NEWLINE_Tylypahka on sis\xc3\xa4oppilaitos, jossa koulua k\xc3\xa4yv\xc3\xa4t 11-17-vuotiaat oppilaat. Opetus Tylypahkassa on vaihtoehtoista: joitain oppilaita opetetaan kotonaan, kuten seitsem\xc3\xa4nness\xc3\xa4 kirjassa mainitaan. Rowling on sanonut, ett\xc3\xa4 Tylypahkassa on noin tuhat oppilasta. My\xc3\xb6hemmin h\xc3\xa4n kertoi heit\xc3\xa4 olevan noin 600, sopivampi luku Harryn luokkalaisten pieneen m\xc3\xa4\xc3\xa4r\xc3\xa4\xc3\xa4n verrattuna. H\xc3\xa4n selitti lis\xc3\xa4ksi, ett\xc3\xa4 Harryn vuosiluokalla olevien pieni m\xc3\xa4\xc3\xa4r\xc3\xa4 johtuu siit\xc3\xa4, ettei h\xc3\xa4n luonut kuin 40 Harryn ik\xc3\xa4ist\xc3\xa4 hahmoa._NEWLINE_Rehtori, jota vararehtori avustaa, on koulun johtaja, ja h\xc3\xa4n on vastuussa koulun asioista kahdelletoista johtokunnan j\xc3\xa4senelle._NEWLINE_On ep\xc3\xa4selv\xc3\xa4\xc3\xa4, miten Tylypahka rahoitetaan; on viitattu, ett\xc3\xa4 perheet maksaisivat koulusta vain osittain silloin, kun perheill\xc3\xa4 ei ole varaa t\xc3\xa4yteen maksuun. Kirjassa Harry Potter ja puoliverinen prinssi Tom Valedro sanoo, ettei h\xc3\xa4nell\xc3\xa4 ole varaa Tylypahkaan, johon Albus Dumbledore vastaa \xe2\x80\x9dTylypahkassa on rahasto niit\xc3\xa4 varten, jotka tarvitsevat apua kirjojen ja kaapujen ostamiseen\xe2\x80\x9d, sill\xc3\xa4 oppilaiden t\xc3\xa4ytyy ostaa omat oppikirjansa, kaapunsa ja muut tarvikkeet. Taikaministeri\xc3\xb6n tekem\xc3\xa4 koulun haltuunotto kirjassa Harry Potter ja Feeniksin kilta viittaa siihen, ett\xc3\xa4 valtio rahoittaa koulua._NEWLINE_Rowling on sanonut Tylypahkan olevan \xe2\x80\x9dmoniuskontoinen koulu\xe2\x80\x9d.\n_START_SECTION_\nTylypahkaan p\xc3\xa4\xc3\xa4sy\n_START_PARAGRAPH_\nTylypahkaan p\xc3\xa4\xc3\xa4sy on valikoivaa: lapset, jotka pystyv\xc3\xa4t taikomaan, saavat automaattisesti paikan, mutta surkit eiv\xc3\xa4t p\xc3\xa4\xc3\xa4se kouluun oppilaiksi (vaikkakin he voivat toimia siell\xc3\xa4 muussa roolissa, kuten Argus Voro -vahtimestari). Tylypahkan taikasulkakyn\xc3\xa4 saa selville taikamaailmaan syntyneiden lasten nimet ja kirjoittaa ne valtavaan pergamenttikirjaan. Kouluun ei ole p\xc3\xa4\xc3\xa4sykoetta, koska \xe2\x80\x9dolet joko velho tai et.\xe2\x80\x9d Joka vuosi opettaja katsoo kirjan l\xc3\xa4pi ja l\xc3\xa4hett\xc3\xa4\xc3\xa4 kirjeet niille lapsille, jotka ovat t\xc3\xa4ytt\xc3\xa4neet tai t\xc3\xa4ytt\xc3\xa4v\xc3\xa4t sin\xc3\xa4 vuonna 11. Suostumus pit\xc3\xa4\xc3\xa4 postittaa takaisin Tylypahkaan 31. hein\xc3\xa4kuuta menness\xc3\xa4. Kirje sis\xc3\xa4lt\xc3\xa4\xc3\xa4 my\xc3\xb6s listan tavaroista, kuten oppikirjoista, kaavuista ja muista tavaroista, joita oppilas tarvitsee. Tulevan oppilaan oletetaan ostavan kaiken tarvittavan materiaalin, tavallisesti Viistokujalta, joka on Vuotava noidankattila -nimisen pubin taakse piilotettu katu l\xc3\xa4hell\xc3\xa4 Charing Cross Roadia Lontoossa. Oppilaat, joilla ei ole varaa tarvikkeisiin, saavat rahallista avustusta koululta, kuten nuori Tom Valedro._NEWLINE_J\xc3\xa4stisyntyisille velhoille ja noidille, jotka eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 tied\xc3\xa4 voimistaan tai velhomaailmasta, kirjeet toimittavat Tylypahkan henkil\xc3\xb6kunnan j\xc3\xa4senet, jotka kertovat vanhemmille/huoltajille velhoyhteis\xc3\xb6st\xc3\xa4 ja vakuuttavat heid\xc3\xa4t uutisesta. He avustavat perhett\xc3\xa4 my\xc3\xb6s ostamaan tarvikkeet ja p\xc3\xa4\xc3\xa4sem\xc3\xa4\xc3\xa4n Viistokujalle._NEWLINE_Jokainen oppilas saa tuoda kouluun kissan, sammakon tai p\xc3\xb6ll\xc3\xb6n. Ron Weasleyn rotta Kutka on Tylypahkassa erityisluvalla. Hyv\xc3\xa4ksymiskirjeen mukana ensiluokkalaisille l\xc3\xa4hetet\xc3\xa4\xc3\xa4n lista tarvittavista v\xc3\xa4lineist\xc3\xa4, joita ovat muun muassa taikasauva, normaali koon 2 tinanoidankattila, punnussarja, lasi- tai kristallipullosarja, taikajuomien perustarvikkeita (liemitunteja varten) ja messinkinen kaukoputki (t\xc3\xa4htitieteen tunteja varten). Tylypahkan koulupuku sis\xc3\xa4lt\xc3\xa4\xc3\xa4 tavallisen mustan ty\xc3\xb6kaavun ja tavallisen mustan suippohatun, parin suojahanskoja sek\xc3\xa4 mustan talviviitan hopeakiinnikkeill\xc3\xa4. Jokainen vaatekappale on nimikoitava. Ensiluokkalaiset eiv\xc3\xa4t saa tuoda omaa varsiluutaa, vaikka Harrysta tuleekin s\xc3\xa4\xc3\xa4nt\xc3\xb6\xc3\xb6n poikkeus erinomaisten huispaajakykyjens\xc3\xa4 ansiosta - h\xc3\xa4n tosin saa luudan lahjaksi._NEWLINE_Oppivuosia erottavat noin kahden kuukauden kes\xc3\xa4lomat, ja joka vuosi on jaettu kolmeen lukukauteen. Joulun aikaan on lyhyempi loma.\n_START_SECTION_\nTuvat\n_START_PARAGRAPH_\nTylypahka on jaettu nelj\xc3\xa4\xc3\xa4n tupaan, joista jokainen kantaa perustajansa nime\xc3\xa4: Godrick Rohkelikko, Salazar Luihuinen, Rowena Korpinkynsi ja Helga Puuskupuh. Tuvat kilpailevat koko kouluvuoden ajan ansaitsemalla pisteit\xc3\xa4 hyvist\xc3\xa4 teoista ja menett\xc3\xa4m\xc3\xa4ll\xc3\xa4 pisteit\xc3\xa4 huonosta k\xc3\xa4yt\xc3\xb6ksest\xc3\xa4 ja lopulta eniten pisteit\xc3\xa4 omaava joukkue voittaa tupamestaruuden. Luihuinen voitti seitsem\xc3\xa4n tupamestaruutta per\xc3\xa4kk\xc3\xa4in, ennen kuin Rohkelikko voitti kolme per\xc3\xa4kk\xc3\xa4ist\xc3\xa4 tupamestaruutta kolmessa ensimm\xc3\xa4isess\xc3\xa4 kirjassa. Jokaisella tuvalla on my\xc3\xb6s oma huispausjoukkueensa, jotka kilpailevat huispausmestaruudesta. N\xc3\xa4m\xc3\xa4 kaksi kilpailua aiheuttavat kilpailuhenke\xc3\xa4 tupien v\xc3\xa4lill\xc3\xa4. Tylypahkan tuvat ovat oppilaiden el\xc3\xa4vi\xc3\xa4 ja oppivia yhteis\xc3\xb6j\xc3\xa4, joista jokainen on yhden Tylypahkan henkil\xc3\xb6kunnan j\xc3\xa4senen valvonnassa. Tuvanjohtajat, joiksi heit\xc3\xa4 kutsutaan, ovat vastuussa muun muassa antamaan oppilaille t\xc3\xa4rke\xc3\xa4\xc3\xa4 tietoa, rankaisemaan heit\xc3\xa4 ja vastaamaan tuvassaan tapahtuvista h\xc3\xa4t\xc3\xa4tilanteista. Joka vuosi vuosiluokat jakavat saman makuusalin ja oppitunnit. Makuusali ja oleskeluhuone ovat tupa-aluetta, jolloin siell\xc3\xa4 oleskelevien t\xc3\xa4ytyy kuulua kyseiseen tupaan._NEWLINE_Tylypahkan alkuaikoina nelj\xc3\xa4 perustajaa valitsivat oppilaat tupiinsa. Kun perustajat huolestuivat siit\xc3\xa4, kuinka oppilaat valittaisiin heid\xc3\xa4n kuolemansa j\xc3\xa4lkeen, Godric Rohkelikko otti hattunsa ja he kaikki lis\xc3\xa4siv\xc3\xa4t siihen tietoa, jolloin Lajitteluhattu valitsisi oppilaat arvioiden heid\xc3\xa4n kykyj\xc3\xa4\xc3\xa4n ja asettaen heid\xc3\xa4t sopivimpaan tupaan. Oppilaan omat toiveet voivat vaikuttaa p\xc3\xa4\xc3\xa4t\xc3\xb6kseen: selvin esimerkki on, kun Hattu kertoo Harrylle t\xc3\xa4m\xc3\xa4n sopivan hyvin Luihuiseen, mutta laittaakin Harryn Rohkelikkoon Harryn pyydetty\xc3\xa4, ettei joutuisi Luihuiseen.\n_START_SECTION_\nGodric Rohkelikko\n_START_PARAGRAPH_\nGodric Rohkelikko (engl. Godric Gryffindor) on Rohkelikon tuvan perustaja. H\xc3\xa4n oli alkuaan Salazar Luihuisen hyv\xc3\xa4 yst\xc3\xa4v\xc3\xa4, mutta my\xc3\xb6hemmin heid\xc3\xa4n v\xc3\xa4lins\xc3\xa4 rikkoontuivat. T\xc3\xa4st\xc3\xa4 syyst\xc3\xa4 Luihuisen ja Rohkelikon tuvat ovat viel\xc3\xa4kin huonoissa v\xc3\xa4leiss\xc3\xa4._NEWLINE_Rohkelikko j\xc3\xa4tti koulun rehtorien huostaan kaksi muistoesinett\xc3\xa4: velhonhattunsa, jonka h\xc3\xa4n m\xc3\xa4\xc3\xa4r\xc3\xa4si toimimaan oppilaat tupiin jakavana lajitteluhattuna, sek\xc3\xa4 hopeisen, kulta- ja rubiinikahvaisen, basiliskin myrkyll\xc3\xa4 my\xc3\xb6hemmin karaistun maahisten tekem\xc3\xa4n miekkansa. T\xc3\xa4ll\xc3\xa4 miekalla Harry Potter surmaa basiliskin. Seitsem\xc3\xa4nness\xc3\xa4 kirjassa Harry perii miekan, mutta Rufus Rymistyir ei anna sit\xc3\xa4 Harrylle. Harry saa miekan kuitenkin k\xc3\xa4siins\xc3\xa4.\n_START_SECTION_\nRowena Korpinkynsi\n_START_PARAGRAPH_\nRowena Korpinkynsi (engl. Rowena Ravenclaw) on Korpinkynnen tuvan perustaja. Teoksessa Harry Potter ja kuoleman varjelukset selvi\xc3\xa4\xc3\xa4, ett\xc3\xa4 Rowenan tyt\xc3\xa4r Helena on j\xc3\xa4\xc3\xa4nyt Tylypahkaan aaveeksi. Rowena Korpinkynnen diadeemi on yksi lordi Voldemortin hirnyrkeist\xc3\xa4 ja Harry Potter l\xc3\xb6yt\xc3\xa4\xc3\xa4 sen tarvehuoneesta.\n_START_SECTION_\nHelga Puuskupuh\n_START_PARAGRAPH_\nHelga Puuskupuh (engl. Helga Hufflepuff) on Puuskupuh-tuvan perustaja. H\xc3\xa4nen kultainen kuppinsa paljastuu teoksessa Harry Potter ja kuoleman varjelukset yhdeksi lordi Voldemortin hirnyrkeist\xc3\xa4.\n_START_SECTION_\nSalazar Luihuinen\n_START_PARAGRAPH_\nSalazar Luihuinen (engl. Salazar Slytherin) on Luihuisten tuvan perustaja. Luihuisella oli harvinainen kyky puhua k\xc3\xa4rmeskielt\xc3\xa4. Luihuinen ja Rohkelikko olivat ylimm\xc3\xa4t yst\xc3\xa4vykset ennen Tylypahkan perustamista, mutta koulua perustettaessa Salazar Luihuinen ei olisi halunnut p\xc3\xa4\xc3\xa4st\xc3\xa4\xc3\xa4 j\xc3\xa4stisyntyisi\xc3\xa4 velhoja lainkaan kouluun. H\xc3\xa4n riitaantui asiasta Rohkelikon tuvan perustajan, Godric Rohkelikon, kanssa niin pahasti, ett\xc3\xa4 l\xc3\xa4hti lopulta koulusta._NEWLINE_Ennen l\xc3\xa4ht\xc3\xb6\xc3\xa4\xc3\xa4n Luihuinen rakensi Tylypahkan alle salaisuuksien kammion, jonne h\xc3\xa4n laittoi basiliskin, j\xc3\xa4ttil\xc3\xa4isk\xc3\xa4\xc3\xa4rmeen. Basiliski tappoi "kuraverisi\xc3\xa4" eli j\xc3\xa4stisyntyisi\xc3\xa4 velhoja ja noitia. Se t\xc3\xa4ytt\xc3\xa4\xc3\xa4 ainoastaan Luihuisen perillisen, eli Tom Lomen Valedron (tunnetaan my\xc3\xb6s nimell\xc3\xa4 lordi Voldemort), k\xc3\xa4skyt. Basiliski onnistui kuitenkin tappamaan katseellaan vain kerran; ainoa uhri on er\xc3\xa4\xc3\xa4ss\xc3\xa4 Tylypahkan tytt\xc3\xb6jen vessassa kummitteleva Murjottava Myrtti. Harry Potter surmaa basiliskin Rohkelikon miekalla kirjassa Harry Potter ja salaisuuksien kammio._NEWLINE_Luihuinen j\xc3\xa4tti j\xc3\xa4lkimaailmalle my\xc3\xb6s k\xc3\xa4\xc3\xa4rmeenmuotoisella nimikirjaimellaan koristellun kultaisen medaljongin. Medaljonkia kantoi pitk\xc3\xa4\xc3\xa4n Kolkon suku, jotka olivat h\xc3\xa4nen viimeisi\xc3\xa4 j\xc3\xa4lkel\xc3\xa4isi\xc3\xa4\xc3\xa4n. Merope Kolkko, suvun viimeinen nainen ja Voldemortin \xc3\xa4iti, myi rahapulassaan medaljongin Borgin & Burkes -nimiseen pimeiden tarvikkeiden kauppaan edullisesti. Monen mutkan j\xc3\xa4lkeen medaljonki p\xc3\xa4\xc3\xa4tyi Voldemortin haltuun, ja h\xc3\xa4n teki siit\xc3\xa4 hirnyrkin. Ron Weasley tuhoaa medaljongin Rohkelikon miekalla kirjassa Harry Potter ja kuoleman varjelukset.\n_START_SECTION_\nOpiskelu\n_START_PARAGRAPH_\nKoulu aloitetaan yhdentoista vuoden i\xc3\xa4ss\xc3\xa4 ja sielt\xc3\xa4 valmistutaan 17-18 -vuotiaana. Oppilaat asuvat noin nelj\xc3\xa4n hengen ryhmiss\xc3\xa4 makuusaleissa, joista on yhteys heid\xc3\xa4n tupansa oleskeluhuoneeseen. P\xc3\xa4iv\xc3\xa4t alkavat aamiaisella suuressa salissa, jossa oppilaat istuvat omien tupalaistensa kanssa pitkiss\xc3\xa4 p\xc3\xb6ydiss\xc3\xa4. Tylypahkan koulussa k\xc3\xa4ytet\xc3\xa4\xc3\xa4n koulupukuna mustaa, pitk\xc3\xa4\xc3\xa4 kaapua ja viittaa._NEWLINE_Lomia koulussa pidet\xc3\xa4\xc3\xa4n jouluna ja p\xc3\xa4\xc3\xa4si\xc3\xa4isen\xc3\xa4, joskaan Rowling ei ole korostanut juhlan kristillist\xc3\xa4 merkityst\xc3\xa4. Oppilaat voivat halutessaan viett\xc3\xa4\xc3\xa4 lomansa Tylypahkassa tai l\xc3\xa4hte\xc3\xa4 lomaksi koteihinsa. Kes\xc3\xa4p\xc3\xa4iv\xc3\xa4nseisauksesta alkavan ja syyskuun alkuun kest\xc3\xa4v\xc3\xa4n kes\xc3\xa4loman ajaksi oppilaat l\xc3\xa4htev\xc3\xa4t koteihinsa._NEWLINE_Oppilaat suorittavat viidenten\xc3\xa4 kouluvuonnaan Velhomaailman Ihmeisiin Perehdytt\xc3\xa4v\xc3\xa4n -tutkinnon (V.I.P), jolloin kokeita suoritetaan pitkin p\xc3\xa4iv\xc3\xa4\xc3\xa4; teoriakokeet ovat aamup\xc3\xa4iv\xc3\xa4ll\xc3\xa4 ja k\xc3\xa4yt\xc3\xa4nn\xc3\xb6n kokeet iltap\xc3\xa4iv\xc3\xa4ll\xc3\xa4, paitsi t\xc3\xa4htitieteen k\xc3\xa4yt\xc3\xa4nn\xc3\xb6n osuus, joka suoritetaan y\xc3\xb6ll\xc3\xa4. Seitsem\xc3\xa4nten\xc3\xa4 kouluvuonna suoritetaan Se Uskomattoman Paha Eritt\xc3\xa4in Raskas (S.U.P.E.R.) -tutkinto, jonka on kirjasarjan tapahtumien aikana p\xc3\xa4\xc3\xa4hahmoista suorittanut vain Percy Weasley. Kokeet arvioidaan kuuden arvosanan asteikolla, jossa paras on Upea ja huonoin Peikko.\n_START_SECTION_\nLukukaudet ja lomat\n_START_PARAGRAPH_\nTylypahkan kouluvuosi on samankaltainen kuin Ison-Britannian \xe2\x80\x9dei-taikovien\xe2\x80\x9d kouluissa ja collegeissa; siell\xc3\xa4 on kolme lukukautta joiden v\xc3\xa4liss\xc3\xa4 ovat joulu-, p\xc3\xa4\xc3\xa4si\xc3\xa4is- ja kes\xc3\xa4lomat (p\xc3\xa4\xc3\xa4si\xc3\xa4isloma kest\xc3\xa4\xc3\xa4 viikon ja kes\xc3\xa4loma yhdeks\xc3\xa4n viikkoa). Lukuvuosi alkaa joka vuonna 1. syyskuuta ja p\xc3\xa4\xc3\xa4ttyy seuraavan vuoden kes\xc3\xa4kuun lopussa. Oppilaat voivat halutessaan j\xc3\xa4\xc3\xa4d\xc3\xa4 kouluun talvi- ja kev\xc3\xa4tlomien ajaksi. Niill\xc3\xa4, jotka valitsevat j\xc3\xa4\xc3\xa4v\xc3\xa4ns\xc3\xa4 linnaan, ei ole oppitunteja ja he saapuvat joulup\xc3\xa4iv\xc3\xa4lliselle. Oppilailla ei ole my\xc3\xb6sk\xc3\xa4\xc3\xa4n oppitunteja p\xc3\xa4\xc3\xa4si\xc3\xa4isviikolla, mutta heill\xc3\xa4 on silti t\xc3\xb6it\xc3\xa4 opettajien annettua paljon l\xc3\xa4ksyj\xc3\xa4 p\xc3\xa4\xc3\xa4t\xc3\xb6skokeita varten._NEWLINE_Oppilailla ei ole edell\xc3\xa4 mainittujen lomien ja viikonloppujen lis\xc3\xa4ksi muita lomia. Kouluvuoteen sis\xc3\xa4ltyy tavallisesti nelj\xc3\xa4t pidot; lukukauden alkajaispidot, lukukauden p\xc3\xa4\xc3\xa4tt\xc3\xa4j\xc3\xa4ispidot, Kurpitsajuhlat sek\xc3\xa4 Joulup\xc3\xa4iv\xc3\xa4llinen. Pitoja pidet\xc3\xa4\xc3\xa4n my\xc3\xb6s erikoistilaisuuksien kunniaksi, kuten kirjassa Harry Potter ja liekehtiv\xc3\xa4 pikari, kun Kolmivelhoturnajaisten alkamisen kunniaksi pidettiin pidot.\n_START_SECTION_\nOpetettavat aineet\n_START_PARAGRAPH_\nTylypahkan velhojen ja noitien koulussa on kaksitoista nimelt\xc3\xa4mainittua opettajaa (joista jokaista kutsutaan professoriksi), joista jokainen opettaa eri oppiainetta. Muodonmuutokset, Pimeyden voimilta suojautuminen, Loitsut, Taikajuomat, T\xc3\xa4htitiede, Taikuuden historia ja Yrttitieto ovat pakollisia aineita ensimm\xc3\xa4isten viiden oppivuoden aikana. Toisen oppivuotensa p\xc3\xa4\xc3\xa4tteeksi oppilat valitsevat v\xc3\xa4hint\xc3\xa4\xc3\xa4n kaksi valinnaista-ainetta jotka he tulevat aloittamaan kolmantena vuonnaan. Viisi valittavaa ainetta ovat Numerologia, Muinaiset riimut, Ennustus, Taikael\xc3\xa4inten hoito sek\xc3\xa4 j\xc3\xa4stitieto.\n_START_SECTION_\nEnnustaminen\n_START_PARAGRAPH_\nEnnustaminen (engl. Divination) on tulevaisuuden n\xc3\xa4kemisen taito. Kirjoissa kuvataan lukuisia eri ennustusmetodeja, mukaan lukien teenlehdist\xc3\xa4, tulen merkeist\xc3\xa4, kristallipalloista, k\xc3\xa4dest\xc3\xa4, korteista, t\xc3\xa4hdist\xc3\xa4 ja unista ennustaminen. Ennustamisen kuvaillaan olevan "taikuuden lajeista ep\xc3\xa4tarkimpia". Oppiaineen kannattajat v\xc3\xa4itt\xc3\xa4v\xc3\xa4t, ett\xc3\xa4 sen on ep\xc3\xa4tarkkaa tiedett\xc3\xa4 ja vaatii sis\xc3\xa4ist\xc3\xa4 silm\xc3\xa4\xc3\xa4. Jotkut taas v\xc3\xa4itt\xc3\xa4v\xc3\xa4t aineen olevan hy\xc3\xb6dyt\xc3\xb6nt\xc3\xa4 ja vilpillist\xc3\xa4. Ennustamista opettaa Sibylla Punurmio sek\xc3\xa4 viidennest\xc3\xa4 kirjasta l\xc3\xa4htien my\xc3\xb6s kentauri Firenze. Hermione lopetti ennustamisen opiskelun h\xc3\xa4nen riitaannuttua Punurmion kanssa.\n_START_SECTION_\nJ\xc3\xa4stitieto\n_START_PARAGRAPH_\nJ\xc3\xa4stitieto (engl. Muggle Studies) on j\xc3\xa4stimaailman opiskelua \xe2\x80\x9dvelhon\xc3\xa4k\xc3\xb6kulmasta\xe2\x80\x9d. Velhoilla ja noidilla on ilmeisesti tarve oppia j\xc3\xa4stien tapoja ja aatteita, joko v\xc3\xa4ltt\xc3\xa4\xc3\xa4kseen niit\xc3\xa4 tai sopeutuakseen j\xc3\xa4stimaailmaan. Koska vain Hermionen on mainittu k\xc3\xa4yv\xc3\xa4n tunneilla, ja vain vuoden ajan, tunneista ei tiedet\xc3\xa4 juuri mit\xc3\xa4\xc3\xa4n. Viimeisen kirjan ensimm\xc3\xa4isess\xc3\xa4 kappaleessa Voldemort murhaa j\xc3\xa4stitiedon opettajan professori Amore Burbagen, koska h\xc3\xa4n esitt\xc3\xa4\xc3\xa4 j\xc3\xa4stit positiivisessa valossa ja on puhdasveristen yksinoikeutta taikamaailmaa vastaan. Kirjan Harry Potter ja kuoleman varjelukset kattamana lukuvuonna kuolonsy\xc3\xb6j\xc3\xa4 Alekto Carrow opettaa j\xc3\xa4stitietoa. H\xc3\xa4nen \xe2\x80\x9doppitunneillaan\xe2\x80\x9d kuvaillaan j\xc3\xa4stej\xc3\xa4 puoli-ihmisin\xc3\xa4 ja vainoamisen veroisina.\n_START_SECTION_\nLent\xc3\xa4minen ja huispaus\n_START_PARAGRAPH_\nLent\xc3\xa4mist\xc3\xa4 (engl. Flying) lumotulla luudanvarrella opetetaan ainoastaan ensimm\xc3\xa4isell\xc3\xa4 luokalla ( muilla luokilla se on valinnais-aine) ja sit\xc3\xa4 opettaa Matami Huiski.\n_START_SECTION_\nLoitsut\n_START_PARAGRAPH_\nMuodonmuutosten k\xc3\xa4sitt\xc3\xa4ess\xc3\xa4 esineiden muutoksia, Rowling kuvaili Loitsuja (engl. Charms) taikatyypiksi, joka antaa asialle uuden odottamattoman ominaisuuden. Loitsujen oppitunteja kuvaillaan \xc3\xa4\xc3\xa4nekk\xc3\xa4iksi ja kaoottisiksi tuntien ollessa suurimmalta osalta t\xc3\xa4ynn\xc3\xa4 k\xc3\xa4yt\xc3\xa4nn\xc3\xb6n harjoituksia. Monet Harryn, Ronin ja Hermionen k\xc3\xa4ym\xc3\xa4t keskustelut on k\xc3\xa4yty Loitsujen luokassa, joka sijaitsee Tylypahkan toisessa kerroksessa. Filius Lipetit pysyy koko kirjasarjan ajan Loitsujen opettajana.\n_START_SECTION_\nMuinaiset riimut\n_START_PARAGRAPH_\nMuinaiset riimut (engl. Ancient Runes) on Tylypahkan oppiaineista teoreettisin, sen tutkiessa muinaisia riimukirjoituksia (riimut ovat germaanisia runoja tai kirjoituksia). Kolmikosta vain Hermione opiskelee ainetta, joten siit\xc3\xa4 ei tiedet\xc3\xa4 paljoa. Ainetta on opettanut Bathsheba Babbling. Riimuja voi k\xc3\xa4ytt\xc3\xa4\xc3\xa4 sek\xc3\xa4 salaviestien l\xc3\xa4hetykseen ett\xc3\xa4 muihin tarkoituksiin.\n_START_SECTION_\nMuodonmuutokset\n_START_PARAGRAPH_\nMuodonmuutokset (engl. Transfiguration) on olennaisesti asioiden ulkomuodon muuttamista. Muodonmuutokset on teoriaan ja oppilaan harjoittamiseen perustuva aine, mukaan lukien aiheet kuten \xe2\x80\x9dVaihdosloitsu\xe2\x80\x9d (vaihtaen vain osan jostain asiasta kuten ihmiselle kanin korvat); \xe2\x80\x9dKadotustaika\xe2\x80\x9d (aiheuttaa asian katoamisen kokonaisuudessaan); ja "loihtimistaika" (luo asioita tyhj\xc3\xa4st\xc3\xa4). On mahdollista muuttaa elottomia asioita elollisiksi sek\xc3\xa4 toisin p\xc3\xa4in \xe2\x80\x93 McGarmiwa muutti pulpettinsa porsaaksi kirjassa Harry Potter ja viisasten kivi. Muodonmuutoksia opettaa Tylypahkan vararehtori professori Minerva McGarmiwa. Albus Dumbledore opetti muodonmuutoksia ennen kuin h\xc3\xa4nest\xc3\xa4 tuli Tylypahkan rehtori.\n_START_SECTION_\nNumerologia\n_START_PARAGRAPH_\nNumerologia (engl. Arithmancy) on taikahaarauma, jossa opiskellaan numeroiden taikaominaisuuksista. Harry ja Ron eiv\xc3\xa4t kumpikaan valitse ainetta, eik\xc3\xa4 siit\xc3\xa4 tiedet\xc3\xa4 l\xc3\xa4hes mit\xc3\xa4\xc3\xa4n. Se on kuitenkin Hermionen lempiaine. Numerologian kerrotaan olevan eritt\xc3\xa4in vaikeaa, koska sen parissa ty\xc3\xb6skennell\xc3\xa4\xc3\xa4n suurien numerolistojen muistamisen kanssa. Numerologiaa opettaa professori Septima Vektor.\n_START_SECTION_\nPimeyden voimilta suojautuminen\n_START_PARAGRAPH_\nPimeyden voimilta suojautumisessa opetetaan puolustustekniikoita torjumaan toisen velhon taikomia taikoja, loitsuja, kirouksia ja herjoja; vastustaa pime\xc3\xa4n voimia ja suojata pime\xc3\xa4n otuksilta. Pimeyden voimat ovat hyvin vaarallisia ja niiden kanssa ty\xc3\xb6skenteleminen tarvitsee rohkeutta ett\xc3\xa4 varovaisuutta, siksi se on huomattavan vaikea aine._NEWLINE_Oppiainetta opetti 50 vuoden ajan Galateia Ilomiete, kunnes h\xc3\xa4n j\xc3\xa4i el\xc3\xa4kkeelle vuonna 1945. T\xc3\xa4m\xc3\xa4n j\xc3\xa4lkeen oppiaineen opettaja vaihtuu tiuhaan tahtiin - kirjasarjan kuluessa Pimeyden voimilta suojautumisen opettajat eiv\xc3\xa4t ole pysyneet Tylypahkassa kuin vuoden verran. Hagrid sanoi Harrylle toisessa kirjassa, ett\xc3\xa4 \xe2\x80\x9dPorukka on ruvennu aatteleen, et siin\xc3\xa4 tulee jotain huonoo onnee. Kukaan ei oo v\xc3\xa4h\xc3\xa4\xc3\xa4n aikaan kest\xc3\xa4ny siin\xc3\xa4 kauan.\xe2\x80\x9d Puoliverisess\xc3\xa4 prinssiss\xc3\xa4 Dumbledore arveli Voldemortin kironneen kyseisen opettajan paikan, koska h\xc3\xa4nt\xc3\xa4 ei hyv\xc3\xa4ksytty aineen opettajaksi. Rowling itse on vahvistanut Voldemortin kironneen paikan. Rowling my\xc3\xb6s kertoi, ett\xc3\xa4 Dumbledore uskoi pimeyden voimilta suojautumisen opettajan paikan tuovan Kalkaroksen pahimman puolen esiin, kun t\xc3\xa4m\xc3\xa4 vihdoin sai kauan himoitsemansa paikan. Rowling julkisti, ett\xc3\xa4 Voldemortin kuoltua lopullisesti kirous, jonka h\xc3\xa4n asetti ty\xc3\xb6huoneeseen on poistunut. Kuoleman varjeluksien ja epilogin v\xc3\xa4lisen\xc3\xa4 aikana oppiainetta on opettanut sama professori. Rowling my\xc3\xb6s kuvittelee Harryn vierailevan luokassa antamassa tunteja kyseisest\xc3\xa4 aiheesta._NEWLINE_Teoksessa Harry Potter ja viisasten kivi pimeyden voimilta suojautumista opettaa Professori Orave. Toisessa kirjassa opettaja on Gilderoy Lockhart. Harryn kolmantena vuonna ainetta opettaa Remus Lupin._NEWLINE_Nelj\xc3\xa4nten\xc3\xa4 vuotena opettaja on Bartemius Kyyry Jr., joka esiintyy Alastor \xe2\x80\x9dVillisilm\xc3\xa4\xe2\x80\x9d Vauhkomielen\xc3\xa4. Kyyry \xe2\x80\x9dopettaa\xe2\x80\x9d muun muassa oppilaita vastustamaan komennuskirousta, joka on yksi anteeksiantamattomista kirouksista._NEWLINE_Pimeyden voimilta suojautuminen on Harryn lempiaine ennen teosta Harry Potter ja Feeniksin kilta, jolloin professori Dolores Pimento, jota l\xc3\xa4hes kaikki oppilaat inhoavat, alkaa opettaa sit\xc3\xa4. T\xc3\xa4ll\xc3\xb6in opetus oli vain teoriaa ja kirjanlukemista eik\xc3\xa4 k\xc3\xa4yt\xc3\xa4nt\xc3\xb6\xc3\xa4._NEWLINE_Kuudennessa teoksessa professori Severus Kalkaros, joka on opettanut ennen taikajuomia, saa pimeyden voimilta suojautumisen opettajan teht\xc3\xa4v\xc3\xa4n. Kalkaros opetti tunneillaan sanomattomien kirousten loitsimista._NEWLINE_Viimeisessa kirjassa, Voldemortin ollessa vallassa, aine muuttuu pimeyden voimien k\xc3\xa4yt\xc3\xb6ksi ja sit\xc3\xa4 opettaa kuolonsy\xc3\xb6j\xc3\xa4 Amikus Carrow._NEWLINE_Videopeliss\xc3\xa4 Harry Potter: Hogwarts Mystery paljastettiin, ett\xc3\xa4 Patricia Rakepick opetti Pimeyden voimilta suojautumista vuosina 1988-89 ennen Oravea.\n_START_SECTION_\nTaikajuomat\n_START_PARAGRAPH_\nTaikajuomia (engl. Potions) kuvataan taikakykyj\xc3\xa4 omaavien sekoitusten valmistamisen taidoksi. Se vaatii oikeanlaisen sekoituksen ja ainesosien sekoitustavan oikeaan aikaan ja oikeassa l\xc3\xa4mm\xc3\xb6ss\xc3\xa4. Oppiaine on samankaltaista kuin kemia, mutta synkemp\xc3\xa4\xc3\xa4. Kysymykseen voivatko j\xc3\xa4stit valmistaa taikajuomia, Rowling on sanonut: \xe2\x80\x9dTaikajuomat vaikuttavat kaikkein j\xc3\xa4stiyst\xc3\xa4v\xc3\xa4llisimm\xc3\xa4lt\xc3\xa4 oppiaineelta. Mutta siin\xc3\xa4 tullaan my\xc3\xb6s pisteeseen, jossa pelkk\xc3\xa4 sekoitus ei riit\xc3\xa4.\xe2\x80\x9d Kalkaroksen oppitunteja kuvataan masentuneiksi, johon vaikuttaa se, ett\xc3\xa4 tunnit pidet\xc3\xa4\xc3\xa4n linnan pimeiss\xc3\xa4 vankityrmiss\xc3\xa4._NEWLINE_Liemi\xc3\xa4 opettaa professori Severus Kalkaros. Teoksesta Harry Potter ja puoliverinen prinssi eteenp\xc3\xa4in professori Horatius Kuhnusarvio.\n_START_SECTION_\nTaikaolentojen hoito\n_START_PARAGRAPH_\nTaikaolentojen hoito (engl. Care of Magical Creatures) on oppiaine, joka neuvoo oppilaita kuinka hoitaa taikaolentoja. Taikael\xc3\xa4inten hoitoa opettaa riistanvartija Rubeus Hagrid. Oppitunnit pidet\xc3\xa4\xc3\xa4n linnan ulkopuolella. Vaikka Hagrid onkin kokenut taikaolentojen hoidossa ja tuntee taikaolennot, h\xc3\xa4nen tuntinsa ovat tavallisesti kaoottisia ja jopa vaarallisia, koska Hagrid arvioi k\xc3\xa4ytt\xc3\xa4miens\xc3\xa4 taikael\xc3\xa4inten vaarallisuusasteen usein p\xc3\xa4in honkia, esimerkkin\xc3\xa4 kun hevoskotka Hiinokka haavoitti Malfoyta t\xc3\xa4m\xc3\xa4n herjattua t\xc3\xa4t\xc3\xa4. Hagridin ollessa poissa ainetta opettaa sijaisopettaja Wilhelmina Matoisa-Lankku. Ennen Hagridia ainetta opetti Professori Silvanus Patapalo.\n_START_SECTION_\nTaikuuden historia\n_START_PARAGRAPH_\nTaikuuden historia (engl. History of Magic) on taikamaailman historian opiskelua. Useiden oppilaiden mielest\xc3\xa4 kyseiset oppitunnit ovat Tylypahkan tylsimpi\xc3\xa4 oppitunteja. Tunneilla ei poiketa koskaan velhomaailman historian merkitt\xc3\xa4vist\xc3\xa4 tapahtumista. Tuntien aiheina on ollut muun muassa maahiskapinat, j\xc3\xa4ttil\xc3\xa4issodat ja velhomaailman alkuper\xc3\xa4. Ainetta opettaa professori Cuthbert Binns T\xc3\xa4m\xc3\xa4 on Tylypahkan ainut oppiaine, jota opettaa kummitus.\n_START_SECTION_\nT\xc3\xa4htitiede\n_START_PARAGRAPH_\nT\xc3\xa4htitiede (engl. Astronomy) on ainut oppiaine Tylypahkassa, joka pohjautuu j\xc3\xa4stimaailmaan. T\xc3\xa4htitieteen tunnit pidet\xc3\xa4\xc3\xa4n t\xc3\xa4htitiedetornissa, joka on Tylypahkan korkein torni. Tunnit sis\xc3\xa4lt\xc3\xa4v\xc3\xa4t y\xc3\xb6taivaan tarkkailua teleskoopilla. T\xc3\xa4htitieteen tunteja ei kuvailla kirjoissa eik\xc3\xa4 elokuvissa. Rowling kuvailee kuitenkin yht\xc3\xa4 Harryn t\xc3\xa4htitieteen koetta kirjassa Harry Potter ja Feeniksin kilta. T\xc3\xa4htitieteen tunneilta l\xc3\xa4ksyiksi saadaan muun muassa t\xc3\xa4htien, t\xc3\xa4hdist\xc3\xb6jen ja planeettojen nime\xc3\xa4mist\xc3\xa4, niiden liikkeiden ja sijaintien paikallistamista sek\xc3\xa4 niiden ymp\xc3\xa4rist\xc3\xb6jen ja kuiden kuvailua._NEWLINE_T\xc3\xa4htitiedett\xc3\xa4 opettaa professori Aurora Sinistra\n_START_SECTION_\nYrttitieto\n_START_PARAGRAPH_\nYrttitiedon (engl. Herbology) tunneilla opiskellaan taikakasveja ja sit\xc3\xa4, kuinka niit\xc3\xa4 hoidetaan, hy\xc3\xb6dynnet\xc3\xa4\xc3\xa4n ja/tai h\xc3\xa4vitet\xc3\xa4\xc3\xa4n. Kirjoissa kuvaillaan v\xc3\xa4hint\xc3\xa4\xc3\xa4n kolmea kasvihuonetta, joissa on eri kuolettavuusasteiden taikakasveja. Yrttitietoa opettaa professori Pomona Verso Yrttitieto on ainut oppiaine, jossa Neville Longbottom on hyv\xc3\xa4; Kuoleman varjelusten epilogissa kerrotaan, ett\xc3\xa4 Nevillest\xc3\xa4 tuli Tylypahkan yrttitiedon opettaja professori Verson j\xc3\xa4\xc3\xa4ty\xc3\xa4 el\xc3\xa4kkeelle.\n_START_SECTION_\nIlmiintymiskurssi\n_START_PARAGRAPH_\nIlmiintyminen (engl. Apparition); katoamisen ja samanaikaisesti toisessa paikassa ilmestymisen taito, vaatii lupaa ja on laillista vain yli 17-vuotiaille velhoille ja noidille. Syy t\xc3\xa4h\xc3\xa4n on se, ett\xc3\xa4 pieleen menness\xc3\xa4 ilmiintyminen on eritt\xc3\xa4in vaarallista: ruumiin osia voi j\xc3\xa4\xc3\xa4d\xc3\xa4 j\xc3\xa4lkeen, jota kutsutaan \xe2\x80\x9dhalkeentumiseksi\xe2\x80\x9d. Vaikka Tylypahkan mailla ei voi ilmiinty\xc3\xa4 eik\xc3\xa4 kaikkoontua, kuten Hermione alituisesti muistuttaa, kirjassa Harry Potter ja puoliverinen prinssi selitet\xc3\xa4\xc3\xa4n, ett\xc3\xa4 n\xc3\xa4it\xc3\xa4 suojelukeinoja voidaan v\xc3\xa4liaikaisesti heikent\xc3\xa4\xc3\xa4 Suuren salin sis\xc3\xa4ll\xc3\xa4 pienin\xc3\xa4 aikoina. Wilkie Miksrossi, \xe2\x80\x9dTaikaministeri\xc3\xb6n ilmiintymisohjaaja\xe2\x80\x9d, joka tarjoaa ilmiintymistunteja Puoliverisess\xc3\xa4 prinssiss\xc3\xa4. Wilkie Mikrossi opettaa ilmiintymisen kolmena \xc3\xa4mm\xc3\xa4n\xc3\xa4. M\xc3\xa4\xc3\xa4r\xc3\xa4tietoisuus, m\xc3\xa4\xc3\xa4r\xc3\xa4np\xc3\xa4\xc3\xa4 ja miettiminen. Sen takia h\xc3\xa4n onkin saanut lempinimi\xc3\xa4 kuten \'M\xc3\xa4t\xc3\xa4p\xc3\xa4\xc3\xa4\'.\n_START_SECTION_\nTylypahkan salaisuudet\n_START_PARAGRAPH_\nTylypahkassa on monia salaisia paikkoja ja k\xc3\xa4yt\xc3\xa4vi\xc3\xa4. Muun muassa Tarvehuone, Salaisuuksien kammio ja k\xc3\xa4yt\xc3\xa4v\xc3\xa4, joka vie Tylyahon Hunajaherttuan kellariin sek\xc3\xa4 kahdeksan muuta k\xc3\xa4yt\xc3\xa4v\xc3\xa4\xc3\xa4, jotka n\xc3\xa4kyv\xc3\xa4t kelmien kartassa.\n_START_SECTION_\nSalaisuuksien kammio\n_START_PARAGRAPH_\nSalaisuuksien kammio (engl. Chamber of Secrets), joka sijaitsee syv\xc3\xa4ll\xc3\xa4 vankityrmien alla, se oli muinaisen basiliskin koti, jota k\xc3\xa4ytettiin puhdistamaan koulu j\xc3\xa4stisyntyisist\xc3\xa4 oppilaista. Salazar Luihuinen, yksi Tylypahkan perustajista, rakensi kammion ennen l\xc3\xa4ht\xc3\xb6\xc3\xa4\xc3\xa4n koulusta._NEWLINE_Kammio on hyvin piilotettu ja sen sis\xc3\xa4\xc3\xa4nk\xc3\xa4ynti on linnan toisessa kerroksessa, Murjottavan Myrtin vessassa, ja se johtaa pime\xc3\xa4\xc3\xa4n, limaiseen kivitunneliin. Kammiossa on paljon pienten el\xc3\xa4inten luurankoja ja j\xc3\xa4ttim\xc3\xa4inen basiliskin nahka. Tunneli johtaa kiinte\xc3\xa4n sein\xc3\xa4n luo, johon on kaiverrettu kaksi k\xc3\xa4\xc3\xa4rmett\xc3\xa4, joilla on smaragdit silmin\xc3\xa4\xc3\xa4n. Kun puhuu k\xc3\xa4rmeskielt\xc3\xa4, k\xc3\xa4\xc3\xa4rmeet avautuvat pitk\xc3\xa4ksi, h\xc3\xa4m\xc3\xa4r\xc3\xa4ksi k\xc3\xa4yt\xc3\xa4v\xc3\xa4ksi, jota reunustaa k\xc3\xa4\xc3\xa4rmepatsaat, mukaan lukien kaksi isoa kivipilaria, joissa on enemm\xc3\xa4n k\xc3\xa4\xc3\xa4rmekaiverruksia, ja jotka kohoavat kattoon saakka. Kammion keskell\xc3\xa4 on suuri muinainen ja apinann\xc3\xa4k\xc3\xb6inen patsas Salazar Luihuisesta. Basiliski asuu patsaan sis\xc3\xa4ll\xc3\xa4 ja tulee ulos sen suusta Luihuisen perillisen, Tom Lomen Valedron (lordi Voldemortin) kutsuessa. Toisena vuonnaan Tylypahkassa Harry k\xc3\xa4ytti k\xc3\xa4rmeskielt\xc3\xa4 avatakseen kammion ja tuhotakseen p\xc3\xa4iv\xc3\xa4kirjan, joka sis\xc3\xa4lt\xc3\xa4\xc3\xa4 16-vuotiaan Tom Valedron omilta Tylypahkan ajoiltaan._NEWLINE_My\xc3\xb6hemmin paljastetaan, ett\xc3\xa4 p\xc3\xa4iv\xc3\xa4kirja oli hirnyrkki. Seitsem\xc3\xa4nness\xc3\xa4 kirjassa Ron ja Hermione menev\xc3\xa4t kammioon. Ron avaa oven (vaikkei osaakaan puhua k\xc3\xa4rmeskielt\xc3\xa4) imitoimalla Harryn suusta kuulemiaan sanoja. He l\xc3\xb6yt\xc3\xa4v\xc3\xa4t basiliskin hampaan ja k\xc3\xa4ytt\xc3\xa4v\xc3\xa4t sit\xc3\xa4 tuhotakseen Helga Puuskupuhin kupista tehdyn hirnyrkin._NEWLINE_Murjottavan Myrtin vessassa on sis\xc3\xa4\xc3\xa4nk\xc3\xa4ynti Salaisuuksien kammioon. Sis\xc3\xa4\xc3\xa4nk\xc3\xa4ynti on lavuaari, jossa on k\xc3\xa4\xc3\xa4rme kaiverrettuna sen hanaan. Sen saa auki k\xc3\xa4rmeskielell\xc3\xa4, jolloin hana aukeaa tarpeeksi suureksi jotta sinne mahtuu ihminen. Tunnelin pohjalla on k\xc3\xa4yt\xc3\xa4v\xc3\xa4, joka johtaa Salaisuuksien kammioon. Kun Tom Valedro avasi kammion, Myrtti oli murjottamassa yhdess\xc3\xa4 vessakopissa. Myrtin kuultua Tomin, h\xc3\xa4n avasi oven, n\xc3\xa4ki basiliskin ja kuoli v\xc3\xa4litt\xc3\xb6m\xc3\xa4sti, tullen haamuksi. H\xc3\xa4nen vessansa pysyi toiminnassa, mutta v\xc3\xa4hemm\xc3\xa4n k\xc3\xa4ytettyn\xc3\xa4.\n_START_SECTION_\nTarvehuone\n_START_PARAGRAPH_\nTarvehuone (engl. The Room of Requirement) on Tylypahkan seitsem\xc3\xa4nness\xc3\xa4 kerroksessa oleva salahuone, jonka sis\xc3\xa4\xc3\xa4nk\xc3\xa4ynti sijaitsee vastap\xc3\xa4\xc3\xa4t\xc3\xa4 kuvakudosta jossa Barnabas Bauka-Aivo opettaa peikoille balettia. Saadakseen huoneen ilmestym\xc3\xa4\xc3\xa4n, t\xc3\xa4ytyy k\xc3\xa4vell\xc3\xa4 kolmesti sen ohi samalla keskittyen mit\xc3\xa4 tarvitsee. Huone ilmestyy, sisustettuna sellaiseksi, mit\xc3\xa4 on vaadittu. Yleens\xc3\xa4 sen l\xc3\xb6yt\xc3\xa4\xc3\xa4 siis sattumalta. Tarvehuone tunnetaan my\xc3\xb6s"tulee- menee-huoneena"._NEWLINE_Dumbledore oli ensimm\xc3\xa4inen, joka mainitsi huoneen, sanoen l\xc3\xb6yt\xc3\xa4neen\xc3\xa4 sen puoli kuudelta aamulla t\xc3\xa4ynn\xc3\xa4 pottia h\xc3\xa4nen etsiess\xc3\xa4\xc3\xa4n vessaa. Dumbledore ei kuitenkaan ilmeisesti tiennyt huoneen erikoisista salaisuuksista. My\xc3\xb6hemmin Dobby kertoi Harrylle huoneesta my\xc3\xb6nt\xc3\xa4en tuovansa v\xc3\xa4lill\xc3\xa4 Winkyn sinne toipumaan humalasta ja l\xc3\xb6yt\xc3\xa4en sielt\xc3\xa4 vastal\xc3\xa4\xc3\xa4kett\xc3\xa4 ja \xe2\x80\x9dmukavana tontunkokoisen s\xc3\xa4ngyn\xe2\x80\x9d. Voron on kerrottu l\xc3\xb6yt\xc3\xa4v\xc3\xa4n puhdistusv\xc3\xa4lineit\xc3\xa4 omiensa loppuessa; kun Fred ja George Weasley tarvitsivat piilopaikkaa, se esiintyi luutakomerona. Punurmio taas teki tavaksi tyhjien sherry-pullojen piilottamisen huoneeseen saatuaan potkut ennustamisen opettajan virastaan kirjassa Harry Potter ja Feeniksin kilta. Kaikille, jotka haluavat piilottaa jotakin, ilmestyy luultavasti sama huone: Piilotettujen tavaroiden huone, joka on t\xc3\xa4ynn\xc3\xa4 monen vuosisadan hyl\xc3\xa4ttyj\xc3\xa4 tavaroita, kuten rikkin\xc3\xa4isi\xc3\xa4 kalusteita, kirjoja ja muuta omaisuutta, jotka niiden oikeat omistajat ovat hyl\xc3\xa4nneet._NEWLINE_Harry kuuli huoneesta Dobbylta, ja sai siit\xc3\xa4 oivan paikan Albuksen kaartin tapaamisille, jolloin se oli t\xc3\xa4ynn\xc3\xa4 kirjahyllyj\xc3\xa4, joissa oli Pimeyden voimilta suojautumisesta kertovia kirjoja; erilaisia pime\xc3\xa4nvoimien paljastimia ja lattiatyynyj\xc3\xa4 itsepuolustusloitsujen harjoittelua varten. Harry Potter ja Feeniksin kilta -elokuvassa Neville Longbottom l\xc3\xb6ysi Tarvehuoneen vahingossa Harryn sijaan. Kun AK (Albuksen kaarti) petettiin, Pansy Parkinson l\xc3\xb6ysi huoneesta listan AK:n j\xc3\xa4senist\xc3\xa4. Kuudennessa kirjassa Harry k\xc3\xa4ytti Piilotettujen tavaroiden huonetta piilottaakseen taikajuomien oppikirjansa ja kuvaili huonetta suuren katedraalin kokoiseksi ja t\xc3\xa4yteen ahdetuksi monen sukupolven aikaisia tavaroita, kuten vanhoja taikaliemi\xc3\xa4, vatteita, pilattuja huonekaluja, vanha tiara (joka sattui olemaan yksi Voldemortin hirnyrkeist\xc3\xa4) ja kirjoja, jotka olivat \xe2\x80\x9dvarmaankin kiellettyj\xc3\xa4, sotkettuja tai varastettuja\xe2\x80\x9d. My\xc3\xb6hemmin Harry tajuaa, ett\xc3\xa4 Draco on k\xc3\xa4ytt\xc3\xa4nyt samaa huonetta korjatakseen h\xc3\xa4ivytyskaapin voidakseen salakuljettaa kuolonsy\xc3\xb6ji\xc3\xa4 Tylypahkaan._NEWLINE_Harry Potter ja kuoleman varjelukset kirjassa oppilaat tarvitsevat paikan, jonne piiloutua Carroweilta, kahdelta kuolonsy\xc3\xb6j\xc3\xa4professorilta, ja he k\xc3\xa4ytt\xc3\xa4v\xc3\xa4t huonetta. Paljastetaan my\xc3\xb6s, ett\xc3\xa4 Tarvehuoneen olomuoto voi muuttua, vaikka sen edellist\xc3\xa4 olomuotoa viel\xc3\xa4 tarvittaisiin (esimerkiksi AK:n p\xc3\xa4\xc3\xa4majasta Piilotettujen tavaroiden huoneeksi), mutta huoneen t\xc3\xa4ytyy olla tyhj\xc3\xa4. Huone voi my\xc3\xb6s t\xc3\xa4ytt\xc3\xa4\xc3\xa4 jo huoneessa olevan henkil\xc3\xb6n toiveen, kuten Harryn toivoessa pilli\xc3\xa4 AK:n tapaamisessa, tai luoden salak\xc3\xa4yt\xc3\xa4v\xc3\xa4n Sianp\xc3\xa4\xc3\xa4h\xc3\xa4n (huone ei voi kuitenkaan tuottaa ruokaa). My\xc3\xb6hemmin Korpinkynnen diadeemin tajutaan olevan Voldemortin hirnyrkki ja se on piilotettu Tarvehuoneeseen. Harry, Ron ja Hermione menev\xc3\xa4t huoneeseen, mutta Draco, Crabbe ja Goyle saartavat heid\xc3\xa4t. Diadeemi tuhoutuu lopulta Crabben t\xc3\xa4ytt\xc3\xa4ess\xc3\xa4 huoneen Pirunpalolla; eritt\xc3\xa4in tuhoavalla kirotulla taikatulella. Huone kuitenkin toimii viel\xc3\xa4 senkin j\xc3\xa4lkeen; Ron oli hyvin huolestunut, ett\xc3\xa4 se olisi tuhoutunut kaikissa muodoissaan kirotun tulen takia.'